ประกันใหญ่ครองตลาดเพิ่ม
ผลงานไตรมาสแรก บริษัทประกันวินาศภัย 15 แห่ง กินรวบส่วนแบ่งตลาด 72% ของเบี้ยรับรวม 5.32 หมื่นล้าน
15 มิ.ย. 2559

ผลงานไตรมาสแรก บริษัทประกันวินาศภัย 15 แห่ง กินรวบส่วนแบ่งตลาด 72% ของเบี้ยรับรวม 5.32 หมื่นล้าน
แหล่งข่าวจากสำนักงานอัตราเบี้ยประกันวินาศภัย (IPRB) เปิดเผยว่า ไตรมาสแรกปีนี้ธุรกิจประกันวินาศภัยไทยมีเบี้ยรับรวม 5.32 หมื่นล้านบาท ลดลง 0.45% เทียบกับงวดเดียวกันปีก่อน โดยบริษัท 15 อันดับแรก ทั้งขนาดกลางและใหญ่ครองส่วนแบ่งการตลาด 72% ของเบี้ยรับรวมทั้งหมดจากบริษัทประกันวินาศภัยทั้งหมด 62 แห่ง เพิ่มขึ้นจากช่วงเดียวกันปีก่อนที่ 15 บริษัทแรกมีส่วนแบ่งตลาด 70% 
ทั้งนี้ เบี้ยประกันภัยรถยนต์เริ่มกระเตื้อง โดยเพิ่มขึ้น 3.13 หมื่นล้านบาท หรือ 4.42% คิดเป็นสัดส่วน 59% ของเบี้ยรับรวม การเพิ่มขึ้นของเบี้ยประกันภัยรถยนต์สะท้อนว่ากำลังซื้อเริ่มดีขึ้นจากการจัดแคมเปญเพื่อกระตุ้นยอดขาย ขณะที่ประกันอัคคีภัยมีเบี้ยรวม 2,572 ล้านบาท ลดลง 8.62% ผลจากการแข่งขันด้านราคา ขณะที่เบี้ยประกันภัยทางทะเลรวม 1,404 ล้านบาท ลดลงมากที่สุด 24.66% เนื่องจากการส่งออกส่วนใหญ่จะอยู่ในกลุ่มอาเซียนที่ขนส่งทางบก ในขณะที่การส่งออกไปประเทศในกลุ่มยุโรป สหรัฐ ที่ต้องขนส่งทางเรือยังถดถอย
ด้านประกันภัยเบ็ดเตล็ดมีเบี้ยรวม 1.78 หมื่นล้านบาท เพิ่มขึ้น 0.10% มีสัดส่วน 34% ของเบี้ยรับรวม โดยมีเบี้ยประกันอุบัติเหตุส่วนบุคคล 6,742 ล้านบาท เพิ่มขึ้น 9.80% เติบโตสูงที่สุด โดยบริษัทที่มีเบี้ยประกันภัยอุบัติเหตุส่วนบุคคล 10 อันดับแรก ครองส่วนแบ่งการตลาด 79% และ 15 อันดับแรกครองส่วนแบ่งตลาด 87%
สำหรับเบี้ยประกันสุขภาพมีจำนวน 2,433 ล้านบาท เพิ่มขึ้น 0.87% ยังกระจุกตัวอยู่ในไม่กี่บริษัท เพราะ 5 อันดับแรกที่มีเบี้ยสุขภาพสูงสุดมีส่วนแบ่งการตลาดรวมกันถึง 42% และ 15 อันดับแรก ครองส่วนแบ่ง 72%
“ส่วนเบี้ยประกันความเสี่ยงภัยทุกชนิด หรือไอเออาร์ มีจำนวน 5,686 ล้านบาท ลดลง 8.23% เพราะการแข่งขันและการที่เศรษฐกิจชะลอตัว ธุรกิจไม่ขยายกำลังการผลิตทำให้ทุนประกันลดลง เบี้ยก็ลดลงด้วย” แหล่งข่าวเปิดเผย
ทั้งนี้ สมาคมประกันวินาศภัยไทยได้ปรับลดเป้าหมายการเติบโตของธุรกิจประกันวินาศภัยลงมาเหลือโต 2.2% หรือมีเบี้ยรับตรงประมาณ 2.13 แสนล้านบาท จากเดิมตั้งเป้าเติบโต 3.5% เป็นไปตามคาดการณ์ผลิตภัณฑ์มวลรวมในประเทศ (จีดีพี) ปีนี้ว่าจะเติบโต 3.3% โดยมีสัดส่วนเบี้ยประกันต่อจีดีพี 1.52% สัดส่วนมูลค่าเบี้ยรับตรงต่อหัวอยู่ที่ 3,172 บาท และรายได้ประชากรต่อหัว 2.08 แสนบาท